วารสารบัณฑิตศึกษามหาวิทยาลัยราชภัฏวไลยอลงกรณ์ ในพระบรมราชูปถัมป์

**แนวทางการป้องกันอาชญากรรมที่เกิดจากการใช้ความรุนแรงในครอบครัว**

**Ways to prevent crime caused by domestic violence**

นางสาว อารียา อุทยานิน1

Arreeya Uthayanin1

อาจารย์ ดร.ปิยะ กล้าประเสริฐ2

Piya Klaprasert2

หลักสูตรรัฐประศาสนศาตรบัณฑิต สาขารัฐประศาสนศาสตร์

มหาวิทยาลัยราชภัฏวไลยอลงกรณ์ ในพระบรมราชูปถัมป์

E-mail: arreeyauthayanin@gmail.com

**บทคัดย่อ**

ปัญหาการใช้ความรุนแรงในครอบครัวเป็นปัญหาสังคมที่มีผลกระทบทำให้เกิดความเสียหาย ความเจ็บปวดทางด้านร่างกายและจิตใจ ในบทความนี้รวบรวมเนื้อหาจากแนวคิดและงานวิจัยต่างๆเพื่อใช้ในการประกอบการอธิบายและมีความคิดของผู้เขียนที่แสดงความคิดเห็นร่วมด้วย ในการนำเสนอครั้งนี้เพื่อศึกษาถึงสาเหตุการเกิดความรุนแรง รูปแบบของความรุนแรง ผลกระทบและแนวทางป้องกันความรุนแรงในครอบครัว พร้อมทั้งกรณียกตัวอย่างความรุนแรงในครอบครัว แนวคิดเกี่ยวกับอาชญากรรม แนวทางในการป้องกันและควบคุมเกิดอาชญากรรม สาระสำคัญของพระราชบัญญัติส่งเสริมการพัฒนาและคุ้มครองสถาบันครอบครัว พ.ศ. 2562 และสถิติที่เกิดความรุนแรงในแต่ละปี โดยมีสถิติย้อนหลังเพื่อแสดงการเปรียบเทียบความรุนแรงที่ผ่านมาและในปัจจุบัน พบว่าความรุนแรงในครอบครัวสูงขึ้นอย่างต่อเนื่อง ซึ่งจะทำให้ผู้อ่านบทความนี้ทราบสาเหตุของการใช้ความรุนแรงและตระหนักถึงความสำคัญของปัญหาความรุนแรงในครอบครัว และให้ความสำคัญกับสถาบันครอบครัวมากยิ่งขึ้นเพื่อลดอัตราการใช้ความรุนแรง

**คำสำคัญ:** ความรุนแรง, ครอบครัว, อาชญากรรม

**ABSTRAC**

Problem of domestic violence is a social problem that affects the damage. The pain, both physical and mental. This article gathers content from concept and research for the purpose of illustration and have no idea of ​​the author with comments. The presentation was to study the causes of the violence. Form of violence Consequences and prevention of domestic violence. The example of domestic violence cases. The concept of crime Ways to prevent and control crime. The essence of the Act to promote the development and protection of the family in 2019, and statistics on violence each year. The statistics show a retrospective comparison to the violence of the past and present. Found that domestic violence continues to rise. This will enable readers of this article know the cause of the violence and recognizes the importance of the issue of domestic violence. And to focus on the family even more to reduce violence.

**Keyword:** Violence, family, crime

**บทนำ**

บทความนี้นำเสนอเกี่ยวกับสภาพปัญหาความรุนแรงในครอบครัว นับเป็นปัญหาที่สำคัญและเป็นประเด็นปัญหาสาธารณะระดับชาติ เป็นพฤติกรรมหรือการใช้อำนาจการกระทำใดๆที่เป็นการล่วงละเมิดสิทธิส่วนบุคคลทั้งทางด้านร่างกาย จิตใจ และเพศ โดยมีรูปแบบของการใช้พฤติกรรมของการใช้ความรุนแรง ได้แก่การทำร้ายจิตใจ การมุ่งทำร้ายที่พ่อและแม่ ทำร้ายภรรยา ลูกและสมาชิกหรือบุคคลในครอบครัว จากการรายงานข่าวต่างๆและสถิติย้อนหลัง พบว่าสถานการณ์การใช้ความรุนแรงในครอบครัวมีเพิ่มมากขึ้นในช่วงหลายปีที่ผ่านมา เนื่องจากครอบครัวเป็นสถาบันทางสังคมที่เล็กที่สุดและมีความสำคัญที่สุด ตั้งแต่แรกเกิดจนสิ้นสุดชีวิตมีความผูกพันกับสถาบันครอบครัว จึงเป็นเรื่องที่ละเอียดอ่อนและซับซ้อนทำให้เกิดปัญหาภายในครอบครัวได้ง่าย ปัญหาที่เกิดขึ้นในครอบครัวจึงเป็นจุดเริ่มต้นที่ก่อให้เกิดปัญหาอาชญากรรม ความรุนแรงในครอบครัวจึงเป็นปัญหาสังคมที่สำคัญ เห็นได้จากกระทรวงการพัฒนาสังคมและความมั่นคงของมนุษย์ มีการจัดทำนโยบายและยุทธศาสตร์การป้องกันและแก้ไขปัญหาความรุนแรงในรอบครัว และมีพระราชบัญญัติส่งเสริมการพัฒนาและคุ้มครองสถาบันครอบครัว พ.ศ. 2562 เป็นเครื่องมือในการช่วยแก้ปัญหาความรุนแรงในครอบครัว บทความนี้จึงมุ่งเสนอสาเหตุของการเกิดความรุนแรงในครอบครัวที่นำไปสู่ปัญหาอาชญากรรม สถิติความรุนแรงในครอบครัวที่ผ่านมา พร้อมทั้งแนวทางในการแก้ไขปัญหาการใช้ความรุนแรงในครอบครัว ทำให้ผู้อ่านบทความวิชาการนี้ได้ทราบสาเหตุของการเกิดปัญหาและทราบถึงวิธีการแก้ปัญหาการใช้ความรุนแรงเบื้องต้นด้วยตนเอง โดยในบทความนี้ผู้เขียนจะนำเสนอแนวคิด และงานวิจัยที่เกี่ยวข้องรวมทั้งมีการวิเคราะห์เนื้อหาของโดยผู้เขียนเองประกอบด้วย ซึ่งมีเนื้อหาดังนี้

**วัตถุประสงค์**

1. เพื่อศึกษารูปแบบความรุนแรงภายในครอบครัว
2. เพื่อศึกษาผลกระทบความรุนแรงภายในครอบครัว

**แนวคิดเกี่ยวกับความรุนแรงในครอบครัว**

ความรุนแรงในครอบครัว ตามความหมายด้านกฎหมายจะเน้นไปที่ลักษณะและผลของการกระทำ โดยพระราชบัญญัติคุ้มครองผู้ถูกกระทำด้วยความรุนแรงในครอบครัว พ.ศ. 2550 ได้ให้ความหมายไว้ว่า เป็นการกระทำใดๆ โดยมุ่งประสงค์ให้เกิดอันตรายแก่ร่างกาย จิตใจ หรือสุขภาพหรือกระทบโดยเจตนาในลักษณะที่น่าจะก่อให้เกิดอันตรายแก่ร่างกาย จิตใจ หรือสุขภาพของบุคคลในครอบครัว หรือบังคับ หรือใช้อำนาจครอบงำผิดคลองธรรม ให้บุคคลในครอบครัวต้องกระทำการ ไม่กระทำการ หรือยอมรับการกระทำอย่างหนึ่งอย่างใดโดยมิชอบ แต่ไม่รวมถึงการกระทำโดยประมาท และอีกความหมายหนึ่ง หมายถึง เป็นการใช้ความรุนแรงระหว่างบุคคลที่อยู่ในครอบครัวเดียวกัน หรือการกระทำของบุคคลต่อสมาชิกในครอบครัว โดยการทำร้ายร่างกาย การตบตี การบังคับจิตใจ จำกัดบริเวณไม่ให้คบหาบุคคลอื่น ไม่ให้มีอิสระและไม่ให้มีสังคมกับผู้อื่น รวมทั้งการกระทำรุนแรงต่อจิตใจ เช่น การดูหมิ่น การใช้วาจารุนแรงไม่ให้เกียรติ (สำนักงานพัฒนาระบบบริการสุขภาพ, 2550)

จากความหมายข้างต้นสามารถกล่าวได้ว่า ความรุนแรงในครอบครัว หมายถึง การกระทำใดๆที่ใช้ความรุนแรงต่างๆ เช่น การทำร้ายร่างกาย ตบตี หรือการทำร้ายทางด้านจิตใจด้วยการใช้วาจาที่รุนแรง การไม่ให้เกียรติ ทำให้อีกฝ่ายได้รับอันตรายทางร่างกายและจิตใจ ซึ่งเกิดขึ้นระหว่างสามีภรรยา หรือบุคคลที่เป็นสมาชิกในครอบครัว

**สถิติความรุนแรงในครอบครัวปี 2562**

จากเฟซบุ๊ก มูลนิธิปวีณาหงสกุลเพื่อเด็กและสตรี มีการรายงานสถิติการรับเรื่องราวร้องทุกข์และขอความช่วยเหลือในแต่ละเดือน ดังนี้

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| เดือน  ประเภท | ม.ค(รอบครึ่งเดือน) | ก.พ | มี.ค | เม.ย | พ.ค | มิ.ย | ก.ค | ส.ค | ก.ย |
| ข่มขืน/อนาจาร | 25 | 62 | 62 | 80 | 68 | 49 | 78 | 70 | 88 |
| ทารุณกรรม/กักขัง | 42 | 79 | 113 | 119 | 68 | 74 | 88 | 89 | 102 |
| ล่อลวง/ค้าประเวณี/ค้ามนุษย์ | 0 | 6 | 7 | 8 | 9 | 10 | 8 | 12 | 13 |
| ปัญหาอื่นๆ | 20 | 74 | 80 | 58 | 64 | 76 | 69 | 16 | 6 |
| ปัญหาสุขภาพและสาธารณสุข | 18 | 5 | 16 | 15 | 12 | 6 | 12 | 1 | 9 |
| ขอความอนุเคราะห์ | 40 | 101 | 112 | 113 | 79 | 78 | 111 | 126 | 125 |
| แชท/อินเทอร์เน็ต | 20 | 32 | 34 | 56 | 19 | 43 | 44 | 34 | 15 |
| ขอความเป็นธรรม | 14 | 39 | 31 | 36 | 34 | 42 | 38 | 54 | 80 |
| ปัญหาครอบครัว | 85 | 197 | 224 | 214 | 253 | 193 | 252 | 149 | 194 |
| แรงงานไม่เป็นธรรม | 1 | 1 | 5 | 4 | 2 | 2 | 3 | 27 | 3 |
| คนหาย | 16 | 10 | 26 | 29 | 26 | 16 | 15 | 17 | 11 |
| สรุป | 281 | 606 | 710 | 732 | 634 | 589 | 718 | 595 | 646 |

**ตารางที่ 1** สถิติการรับเรื่องราวร้องทุกข์และขอความช่วยเหลือในแต่ละเดือน

(สืบค้นจาก: [https://www.facebook.com/pavenafoundation/, ข้อมูล ณ](https://www.facebook.com/pavenafoundation/,%20ข้อมูล%20ณ) วันที่ 1 ตุลาคม 2562)

จากสถิติการรับเรื่องราวร้องทุกข์และขอความช่วยเหลือในแต่ละเดือนในปี 2562 ของเพจมูลนิธิปวีณาหงสกุลเพื่อเด็กและสตรี จะเห็นได้ว่าตัวเลขของปัญหาครอบครัวอยู่ในระดับมากที่สุดและสูงที่สุดในแต่ละเดือน ทำให้เห็นว่าปัจจุบันยังมีการใช้ความรุนแรงในครอบครัวมากขึ้นโดยไม่ตระหนักถึงผลที่ตามมา ซึ่งส่งผลกระทบต่อบุคคล ต่อชุมชนและสังคม และนำไปสู่ปัญหาอาชญากรรมต่อไปคำว่า “อาชญากรรม” พิจารณาความหมายจากพจนานุกรมฉบับราชบัณฑิตยสถาน อาชญา แปลความถึงสิ่งที่เกี่ยวเนื่องกับอำนาจ โทษ หรือความอาญาศาลที่ชำระความเกี่ยวกับโทษหลวง เรียกว่า ศาลอาญา คำว่า “กรรม” หมายถึงการกระทำได้ทั้งในทางที่ดีก็ได้ชั่วก็ได้ ซึ่งพอจะอนุมานสรุปได้ว่า อาชญากรรม หมายถึง การกระทำซึ่งกฎหมายบัญญัติเป็นความผิดและกำหนดโทษไว้ และจุฑารัตน์ เอื้ออำนวย (2551 อ้างถึงใน สราวุฒิ ปรัดากรณ์, 2558) ได้กล่าวว่า อาชญากรรมในความหมายของนักสังคมวิทยา เป็นการกระทำที่ล่วงละเมิดกฎเกณฑ์หรือระเบียบและบรรทัดฐานของสังคมซึ่งนักสังคมวิทยาจะให้ความสนใจกับกระบวนการควบคุมสังคมและจะกำหนดให้กฎหมายเป็นส่วนหนึ่งที่สำคัญในการควบคุม เพื่อทำให้สมาชิกในสังคมมีพฤติกรรมที่อยู่ในบรรทัดฐานเดียวกัน

จากข้อมูลดังกล่าวข้างต้นสามารถแยกเป็นประเด็นของสาเหตุของความรุนแรงในครอบครัวได้หลายๆสาเหตุ ดังนี้

**สาเหตุของความรุนแรงในครอบครัว**

อรอนงค์ อินทรวิจิตร (2542 อ้างถึงใน วิษณุ พงค์พันธุ์อนุสร, 2550) ได้สรุปสาเหตุของความรุนแรงในครอบครัวไว้ว่า

1. การขาดความพร้อมในการพัฒนาบุคลิกภาพของบุคคล การที่คนคนหนึ่งไม่ได้รับการอบรมเลี้ยงดูด้วยความรัก ความเข้าใจ ความเมตตา และเอื้ออาทรต่อกันในสมาชิกของครอบครัว หรือการที่คนคนหนึ่งเติบโตขึ้นมาในครอบครัวที่ชอบแสดงพฤติกรรมที่รุนแรงต่อกัน ทั้งทางร่างกาย วาจา และทัศนคติที่มีต่อเพศตรงข้ามในทางลบ

2. ทัศนคติ ค่านิยม และความเชื่อที่ถูกถ่ายทอดมาทาง วัฒนธรรม และขนบธรรมเนียมประเพณีที่ให้ความสำคัญกับผู้ชายมากกว่าผู้หญิง ผู้ชายเป็นผู้นำ มีอำนาจในการต่อรอง มีสิทธิมากกว่าผู้หญิง และได้ชื่อว่าเป็นเจ้า เป็นผู้ครอบครองผู้หญิง

3. สังคมและสิ่งแวดล้อม ในสังคมที่เอื้ออำนวยให้เกิดความรุนแรง เช่น การยอมรับว่าการที่สามีภรรยาทะเลาะวิวาทตบตีกันเป็นเรื่องธรรมดาระหว่างสามีภรรยา คนอื่นไม่ควรเข้าไปยุ่งเกี่ยว หรือเป็นความเคยชินที่จะเห็นความรุนแรงในครอบครัวเป็นเรื่องที่ปฏิบัติกันทั่วไป

4. ประชาชนส่วนใหญ่ยังไม่เข้าใจและตระหนักถึงคำว่า สิทธิส่วนบุคคล สิทธิสตรี ตลอดจนสิทธิเด็ก เมื่อไม่รู้ไม่เข้าใจก็ไม่สามารถปกป้องสิทธิส่วนบุคคลของตนเองได้ ทำให้เกิดการละเมิดสิทธิส่วนบุคคล สิทธิสตรี และสิทธิเด็กกันเรื่อยมา

5. กฎหมายและข้อบังคับทางสังคมไม่เอื้ออำนวยในการลงโทษผู้กระทำผิดทางเพศอย่างรุนแรงและฉับพลัน ทั้งระเบียบว่าด้วยการถูกทำร้ายโดยคนใกล้ชิดอย่างมีช่องโหว่ ทำให้เห็นว่าปัญหาความรุนแรงในครอบครัวเป็นเรื่องส่วนบุคคล ไม่ใช่เป็นปัญหาของคนในสังคมโดยรวม ผู้หญิงที่ถูกสามีหรือคู่รักทำร้ายร่างกาย หรือภรรยาที่ถูกสามีข่มขืน กลับกลายเป็นเรื่องที่ชาวบ้านไม่ควรเข้าไปยุ่งเกี่ยว ทำเหมือนเป็นการส่งเสริมให้เกิดความรุนแรงต่อไป

6. ความเจ็บป่วยทางจิตใจ อาการทางจิตและทางประสาท และการตกเป็นทาสของสุราหรือสารเสพติด เป็นอีกสาเหตุที่นำไปสู่พฤติกรรมความรุนแรงในครอบครัวและสังคม เช่น การฆ่าหรือการทำร้ายลูกเมียเป็นประจำ เมื่อตกอยู่ในอาการเมาสุราหรือยาบ้าออกฤทธิ์หรือเกิดอาการประสาทหลอน ตลอดจนการฆ่าตัวตาย ฆ่าบุคคลอื่นโดยวิธีต่างๆ

เช่นเดียวกับ Gall & Strauss อธิบายเพิ่มเติมว่าเป็นลักษณะเฉพาะของครอบครัว ที่มีปัจจัยหรือเงื่อนไขที่ทำให้เป็นสถานที่ที่มีแนวโน้มการเกิดความขัดแย้งและความรุนแรงสูงเพราะ ช่วงเวลาที่สมาชิกในครอบครัวอยู่ด้วยกันมานาน ความผูกพันกันอย่างลึกซึ้ง ความสนใจที่กว้างและหลากหลาย กิจกรรมที่มีความขัดแย้งกัน สิทธิในการกำหนดพฤติกรรม ความแตกต่างทางด้านอายุและเพศ บทบาทที่ได้มาโดยกำเนิด ความเป็นส่วนตัวของครอบครัว และระดับความเครียดของคนในครอบครัว

ดังนั้นสามารถสรุปได้ว่าสาเหตุการเกิดอาชญากรรมส่วนใหญ่เกิดจากตัวบุคคลของคนในครอบครัวโดยมีทัศนคติ ค่านิยม ความเชื่อที่ถูกถ่ายทอดต่อกันมา หรือมีอาการป่วยทางจิต และมีปัจจัยทางสิ่งแวดล้อมและสถานการณ์ต่างๆ รวมถึงกฎหมายที่ยังไม่เข้มงวดเป็นตัวกระตุ้นให้เกิดสาเหตุของความรุนแรงขึ้น โดยไม่ตระหนักถึงสิทธิส่วนบุคคลของผู้ถูกกระทำและผลกระทบที่ตามมาเพราะมองว่าการใช้ความรุนแรงในครอบครัวเป็นเรื่องปกติ จากหลายสาเหตุที่กล่าวมานั้น สามารถที่จะจำแนกรูปแบบของความรุนแรงในครอบครัวได้หลายรูปแบบอันประกอบไปด้วย รูปแบบต่างๆ ดังนี้

**รูปแบบของความรุนแรงในครอบครัว**

รูปแบบของการกระทำรุนแรงนั้นมีหลากหลายรูปแบบ ทั้งด้านร่างกาย จิตใจ ทางเพศ หรือการแสดงออกทางถ้อยคำวาจาต่างๆ ทำให้อีกฝ่ายได้รับผลกระทบที่เป็นอันตรายทั้งทางร่างกายและจิตใจ สำนักพัฒนาระบบบริการสุขภาพ (2550) แบ่งรูปแบบของความรุนแรงออกเป็น 4 ประเภท ดังนี้

1. การทำร้ายร่างกาย เป็นการกระทำรุนแรงที่เห็นได้ชัดเจนที่สุด ทำให้ร่างกายได้รับบาดเจ็บ ตั้งแต่การบาดเจ็บเล็กน้อยไปถึงสาหัส ทั้งที่มีร่องรอยและไม่มี ตั้งแต่ระดับต่ำสุดไปจนถึงระดับสูงสุด เช่น การผลัก การหยิก การกัด การตบตี การกระชากขว้างปาสิ่งของใส่กันจนถึงการใช้กำลังขั้นรุนแรง เช่น การบีบคอ การเตะ การใช้อาวุธประทุษร้ายร่างกาย เป็นต้น

2. การทำร้ายด้านจิตใจ หมายถึง การใช้วาจาคุกคามทางอารมณ์ เพื่อให้เกิดความรู้สึกเสียใจ ปวดร้าว กระทบกระเทือนใจ หวาดกลัว หวดระแวง กังวลไม่สบายใจ ความรู้สึกว่าตนเป็นต้นเหตุเป็นผู้ผิด และความกดดันทางอารมณ์อื่นๆ เช่น การพูดจาดูถูก ด่าด้วยคำหยาบคาย ตะคอก เปรียบเทียบเป็นสัตว์ พูดจาประชดประชันใส่ ขู่ว่าจะทำร้ายร่างกาย จะทำร้ายลูกหรือคนที่รักเคารพบูชา ทำลายสิ่งของและทำลายสัตว์ที่รัก เป็นต้น

3. ความรุนแรงทางเพศ เช่น การถูกละเมิดทางเพศ การพูดเรื่องลามกอราจาร การแอบดู การจับต้องของสงวน การบังคับให้เปลื้องผ้า การบังคับให้มีเพศสัมพันธ์ เป็นต้น

4. การทอดทิ้งปล่อยปละละเลย ไม่ให้การดูแลเอาใจใส่เด็กในด้านปัจจัย 4 ด้านอาหารเสื้อผ้า ที่อยู่อาศัย และการดูแลยามเจ็บป่วยทำให้เด็กขาดสารอาหาร ทอดทิ้งให้อดอยากหิวโหย ต้องเร่ร่อนไม่เจริญเติบโตตามเกณฑ์ปกติ ไม่ให้ความรักความอบอุ่น ไม่ตอบสนองความต้องการด้านจิตใจของเด็ก หรือไม่ปกป้องคุ้มครองให้เด็กปลอดภัย รวมถึงสนับสนุนให้เด็กเป็นโสเภณี เป็นต้น

จากรูปแบบความรุนแรงในครอบที่กล่าวมาข้างต้นนั้น ยังส่งผลกระทบในด้านต่างๆ เช่น ผลกระทบของผู้ถูกกระทำ ผลกระทบต่อครอบครัว ผลกระทบต่อชุมชนและสังคม โดยจำแนกเป็นผลกระทบต่างๆ ดังนี้

**ผลกระทบของความรุนแรง**

เมื่อเกิดความรุนแรงในครอบครัวขึ้น ก่อให้เกิดผลกระทบมากมายทั้งผู้ถูกกระทำโดยตรง ผลกระทบต่อความสัมพันธ์ในครอบครัว และผลกระทบต่อชุมชนและสังคมโดยรวม ดังนี้

**ผลกระทบต่อผู้ถูกกระทำ**

1. ผู้ที่ถูกกระทำทารุณกรรมจะมีปัญหาสุขภาพจิตตามมา ซึ่งอาจทำให้เป็นอุปสรรคในการดำรงชีวิตและกลายเป็นภาระของสังคม ประสบการณ์ของผู้ที่ตกเป็นเหยื่อความรุนแรง จะส่งผลกระทบต่อสุขภาพจิต มีอาการหวาดผวา ไม่ไว้ใจใคร ขาดความเชื่อมั่นในตนเอง สุขภาพจิตเสีย

2. ผู้ที่เคยถูกทำร้ายหรือตกเป็นเหยื่อความรุนแรงจะมีพฤติกรรมก้าวร้าว เป็นอันธพาล หากไม่ได้รับการบำบัดเยียวยาอย่างถูกวิธี อาจจะกลายเป็นอาชญากร หรือเป็นผู้ใช้ความรุนแรงกับผู้อื่นต่อไป และผู้ที่เคยพบเห็นเหตุการณ์รุนแรง จะเกิดการเรียนรู้ต้นแบบการแก้ไขปัญหาด้วยความรุนแรงและเห็นว่าเป็นเรื่องปกติ

**ผลกระทบต่อครอบครัว**

1. ไม่สามารถทำหน้าที่สมาชิกในครอบครัวได้ เพราะความสัมพันธ์ระหว่างสมาชิกในครอบครัวถูกทำลาย ครอบครัวไม่สงบสุข เกิดความห่างเหิน ขาดความรัก และความเข้าใจกันในครอบครัว กลายเป็นครอบครัวแตกร้าว

2. มีการหย่าร้างมากขึ้น ส่งผลกระทบถึงสถานภาพของลูก ไม่มีคนดูแล ขาดความรัก ความอบอุ่น กลายเป็นเด็กเก็บกด มีพฤติกรรมก้าวร้าว และหนีออกจากบ้านเพื่อเข้ากลุ่มเพื่อนและติดยาเสพติด

**ผลกระทบต่อชุมชนและสังคม**

1. ผลกระทบต่อชุมชน คือ ทำให้ชุมชนเป็นแหล่งบ่มเพาะปัญหาสังคม ทำให้ชุมชนขาดความมั่นคงเข้มแข็ง

2. ผลกระทบต่อสังคม คือ ทำให้เกิดปัญหาความไม่เป็นระเบียบในสังคม และสร้างปัญหาด้านบุคลิกภาพของคนในสังคม เช่น ทำให้เกิดปัญหากับเด็กและเยาวชนที่กระทำความผิด มีพฤติกรรมที่เกิดจากการเรียนรู้จากสภาพแวดล้อมทางสังคมที่ไม่เหมาะสม ปัญหาสังคมที่มีความรุนแรงมากขึ้นยังทำให้เกิดภาระแก่สังคม และทำให้เกิดความไม่มั่นคงทางด้านเศรษฐกิจ สังคม การเมือง และการปกครอง

3. สังคมไทยกลายเป็นสังคมไม่ปลอดภัยโดยเฉพาะเด็กและสตริ (บุญเสริม หุตะแพทย์, สุรพร เสี้ยนสาย และ สุจินดา ข้องม่วง, 2560)

ภายหลังจากทราบสาหุความรุนแรง สาเหตุความรุนแรง ผลกระทบของความรุนแรง สิ่งที่จำต้องดำเนินการต่อไปต้อ แนวทางการป้องกันและแก้ไขปัญหาการใช้ความรุนแรงในครอบครัว สามารถที่จะสรุปได้เป็นประเด็น ดังต่อไปนี้

**แนวทางการป้องกันและแก้ไขปัญหาการใช้ความรุนแรงในครอบครัว**

1.แนวทางเชิงสมานฉันท์เป็นส่วนหนึ่งในกระบวนการยุติธรรมที่ส่งเสริมสนับสนุนเกี่ยวกับการแก้ไขฟื้นฟูและสงเคราะห์ผู้กระทำผิดในชุมชน รวมทั้งพัฒนารูปแบบและวิธีการปฏิบัติต่อผู้ถูกกระทำผิดในชุมชน

2. แนวทางการฟื้นฟูจิตใจ เพื่อช่วยเหลือผู้หญิงที่ถูกกระทำรุนแรง เป็นการฟื้นฟูเยียวยาด้านจิตใจเบื้องต้น หรือเพื่อบำบัดภาวะด้านอารมณ์ในระยะที่เพิ่งผ่านพ้นเหตุการณ์วิกฤต รวมถึงการฟื้นฟูด้านจิตใจในระยะยาวเพื่อให้เกิดภูมิคุ้มกันทางภาวะจิตใจที่ดี ให้สามารถดำเนินชีวิตในสังคมได้อย่างเป็นปกติสุข

3. แนวทางแก้ไขเมื่อถูกทำร้าย โดยแนะนำให้ผู้ถูกทำร้ายตั้งสติให้ดี อย่าโทษตัวเอง เพราะจะเป็นการซ้ำเติมให้ตัวเองรู้สึกด้อยค่าลง อย่ายอมรับการใช้ความรุนแรงเพียงแค่เขาใช้กำลังข่มขู่ หรือทำร้าย อย่าแยกตัวเองออกจากสังคม หรือเก็บเรื่องหากำลังใจจากคนที่ไว้ใจและยินดีช่วยเหลือเราได้ หรือการขอคำปรึกษาจากผู้เชี่ยวชาญขององค์กรที่ช่วยเหลือผู้หญิง

4. แนวทางการช่วยเหลือผู้ถูกทำร้าย นอกจากช่วยเหลืออาการบาดเจ็บหรือให้รอดชีวิต สิ่งที่ควรช่วยเหลือผู้ถูกทำร้ายคือ ให้ความปลอดภัยเก็บข้อมูลที่ได้เป็นความลับ ให้การปลอบใจ แนะนำวิธีแก้ปัญหาหลบเลี่ยงความรุนแรงเฉพาะหน้า หากพบว่ามีปัญหาในระดับบุคคลหรือครอบครัวรุนแรง ควรปรึกษาบุคลากรทางสุขภาพจิต

**กรณีตัวอย่างความรุนแรงในครอบครัว**

**ตัวอย่างกรณี แม่ยายถูกลูกเขยวัย 17 ใช้มีดแทง 14 แผล ฉุนโดนด่าบีบคอเมียต่อหน้าลูก**

วันที่ 21 มกราคม 2562 เฟซบุ๊ก มูลนิธิปวีณาหงสกุลเพื่อเด็กและสตรี รายงานว่า นางน้อย (นามสมมติ) อายุ 45 ปี ได้เข้าร้องทุกข์ต่อนางปวีณา หงสกุล ประธานมูลนิธิปวีณาฯ ว่าถูกนายหนุ่ม อายุ 17 ปี ลูกเขย พยายามฆ่าโดยใช้มีดฟันและจ้วงแทงตามตัว 14 แผล ขณะนอนหลับ โดยนางน้อย เล่าว่า นายหนุ่มกับลูกสาวของตน อายุ 16 ปี แอบมีความสัมพันธ์กันจนลูกสาวตนตั้งท้อง ตนสงสารลูกและหลานที่กำลังจะเกิดมาจึงไม่ว่าอะไร ยอมให้นายหนุ่มมาอาศัยอยู่ด้วยที่คอนโดย่านนวมินทร์ แต่นายหนุ่มไม่ยอมทำอะไรเลย ตนก็บอกว่าให้ไปบอกผู้ปกครองจะได้มาช่วยรับผิดชอบลูก-เมีย แต่อีกฝ่ายกลับไม่พอใจและมักทะเลาะกับลูกสาวตนเป็นประจำ กระทั่งลูกสาวตนคลอดลูกนายหนุ่มยิ่งทำตัวเหลวไหล ล่าสุดบีบคอลูกตนทั้งที่กำลังอุ้มลูกอยู่ ตนเห็นจึงเข้าห้ามปรามดุด่านายหนุ่ม ทำให้นายหนุ่มไม่พอใจมาก จากนั้น 3 วันต่อมา (6 พฤศจิกายน 2561) เวลาประมาณตี 3 นายหนุ่มได้ใช้มีดจ้วงแทงตนตามร่างกายหลายแห่งจนนอนจมกองเลือด แต่เคราะห์ดีที่ลูกสาวตนที่นอนอยู่ใกล้ ๆ ได้ยินเสียง เลยไหว้อ้อนวอนนายหนุ่ม จนนายหนุ่มยอมหยุดก่อนจะชวนลูกสาวตนหนีไป แต่ลูกสาวไม่ไปด้วย นายหนุ่มจึงข่มขู่ห้ามแจ้งตำรวจก่อนจะหลบหนีไป จากนั้นจึงเข้าแจ้งความที่ สน.โคกคราม หลังรักษาตัวที่โรงพยาบาลตนก็ไม่กล้ากลับไปอยู่ที่คอนโดแล้ว เพราะหวาดกลัว ถึงแม้ลูกเขยจะถูกจับกุมตัวไปแล้ว แต่ยังเป็นเยาวชนอยู่อาจจะได้รับการประกันตัว ตนเลยกลัวว่าจะย้อนกลับมาทำร้ายอีก

จากกรณีตัวอย่างเหตุการณ์ข้างตน สรุปได้ว่า สาเหตุที่ลูกเขยได้ใช้มีดพยายามฆ่าแม่ยายเพราะความไม่พอใจและอารมณ์ที่ยังอยู่ในช่วงวัยรุ่นและยังไม่บรรลุนิติภาวะ ทำให้เกิดการใช้ความรุนแรงเพราะขาดการควบคุมอารมณ์และรู้เท่าไม่ถึงการณ์ หรือทางฝ่ายชายอาจมีปัญหาทางครอบครัวมาก่อนจึงไม่ยอมเข้าพูดคุยเพื่อแสดงความรับผิดชอบ และยังแสดงพฤติกรรมทำให้รู้ว่าฝ่ายชายยังไม่พร้อมที่จะมีครอบครัว และเมื่อแม่ยายเข้าห้ามปรามเพราะฝ่ายชายได้ทำร้ายฝ่ายหญิงในขณะที่อุ้มลูกอยู่นั้น จึงทำให้ฝ่ายชายไม่พอใจมากขึ้นและใช้มีดเข้าทำร้ายร่างกายแม่ยายในหลายวันต่อมาจนได้รับบาดเจ็บ เหตุการณ์นี้เป็นปัญหาอย่างมากในสังคมเพราะเกิดการท้องก่อนวัยอันควร ซึ่งมาจากการขาดการอบรม เลี้ยงดู การปล่อยปละละเลย และขาดการเอาใจใส่ของคนในครอบครัว (สืบค้นจาก: <https://hilight.kapook.com/view/182951>)

**สาเหตุของการก่ออาชญากรรม**

โดยพื้นฐาน สาเหตุของการเกิดอาชญากรรมในหลายประเทศมีความคล้ายคลึงกัน เกิดจากปัญหาทางด้านเศรษฐกิจและสังคม สามารถอธิบายได้ว่าเกิดจากสภาพครอบครัวที่มาจากความแตกแยกของครอบครัว ฐานะทางเศรษฐกิจที่ยากจน การเปลี่ยนแปลงทางสังคม การว่างงาน ปัญหาสารเสพติดในสังคม ค่านิยมที่ผิด และความบกพร่องทางจิต เช่น เป็นโรคจิต โรคประสาท เป็นต้น แต่เสนอ สุภาษิต (2553) ได้กล่าวถึงสาเหตุของการก่ออาชญากรรมไว้ 3 ประการ ดังนี้

1. สาเหตุในแง่ตัวบุคคล อาชญากรรมที่เกิดขึ้นนั้น ส่วนหนึ่งมาจากความโน้มเอียงต่อการกระทำความผิดที่ถูกกำหนดโดยบุคลิกภาพของบุคคลที่แตกต่างกันออกไป

2. สาเหตุของแง่กลุ่มบุคคล อาชญากรรมที่เกิดจากการขาดความสามารถที่จะต่อต้านการกดดันในการกระทำ ซึ่งถูกกำหนดโดยบทบาทของกลุ่ม เช่น การเลียนแบบความสัมพันธ์กับบุคคลต่างๆในด้านสภาพแวดล้อมทางสังคมและวัฒนธรรม

3. สาเหตุของในแง่ระบบสังคม อาชญากรรมย่อมเกี่ยวพันกันและขึ้นอยู่กับสถานการณ์ต่างๆทางสภาพแวดล้อม ทางวัฒนธรรม สถานภาพ และชนชั้นทางสังคม

**แนวทางในการป้องกันและควบคุมอาชญากรรม**

แนวทางในการป้องกันและควบคุมอาชญากรรมที่สำคัญมี 2 แบบ ได้แก่ (อุทิศ สภาพ, 2560)

1. มาตรการป้องกันและควบคุมอาชญากรรมอย่างไม่เป็นทางการ เป็นมาตรการทางสังคม โดยอาศัยกระบวนการและปัจจัยต่างๆที่เกี่ยวข้องในสังคมเป็นเครื่องมือในการป้องกันและควบคุมอาชญากรรม เช่น การใช้ขนมธรรมเนียม ประเพณี ศีลธรรม วัฒนธรรม หรือระเบียบแบบแผนที่ยึดถือกันติดต่อกันมาช้านานเป็นแนวปฏิบัติ หากฝ่าฝืนจะถูกสังคมตำหนิติเตียนนินทาหรือถูกสังคมลงโทษ เป็นต้น นอกจากนี้ยังใช้สถาบันทางสังคมมาช่วยในการขัดเกลาจิตใจและพฤติกรรม รวมทั้งปลูกจิตสำนึกให้อยู่ในกรอและกฎเกณฑ์ทางสังคม เช่น สถาบันครอบครัว สถาบันการศึกษา สถาบันศาสนา เป็นต้น

2. มาตรการป้องกันและควบคุมอาชญากรรมอย่างเป็นทางการ เป็นมาตรการที่อาศัยกฎหมายเป็นเครื่องมือในการป้องกันและควบคุมอาชญากรรม โดยใช้ระบบงานยุติธรรมอันประกอบด้วยหน่วยงานหลักที่สำคัญ คือ ตำรวจ อัยการ ศาล ราชทัณฑ์ กรมคุมประพฤติ เป็นผู้บังคับใช้กฎหมายให้เกิดประสิทธิภาพ โดยมีแนวคิดปรัชญาในการทำงานมุ่งต่อการลงโทษ มุ่งต่อการปรับปรุงแก้ไข และมุ่งต่อการให้ชุมชนมีส่วนร่วมในการแก้ไขผู้กระทำผิดในชุมชน

**พระราชบัญญัติคุ้มครองผู้ถูกกระทำด้วยความรุนแรงในครอบครัว พ.ศ. 2550**

พระราชบัญญัติดังกล่าวทางระบบกฎหมายตลอดจนสังคมได้ให้ความสำคัญในลักษณะที่มีความชัดเจนเป็นรูปธรรมมากขึ้น เนื่องจากปัญหาความรุนแรงในครอบครัวมีเกิดขึ้นบ่อยครั้งในเกือบทุกครัวเรือนจนทำให้เกิดการกระทำผิดอาญาระหว่างสามีภรรยาขึ้นในที่สุด สาระสำคัญของกฎหมายฉบับนี้ที่ส่งผลต่อตัวผู้ถูกกระทำและผู้กระทำความรุนแรงในครอบครัวโดยตรงมีอยู่ด้วยกัน 2 ประการเด่นๆ คือ ประการที่ 1 คือการให้บุคคลที่ถูกกระทำด้วยความรุนแรงจากบุคคลภายในครอบครัวได้รับการช่วยเหลืออย่างทันทีท่วงที ไดรับการดูแล ฟื้นฟู ได้รับค่าชดเชยเสียหาย รวมถึงได้รับการปกป้องคุ้มครองไม่ให้เผชิญกับความเลวร้ายอีก ประการที่ 2 บุคคลที่เป็นผู้กระทำความรุนแรงจะได้มีโอกาสบำบัดจิตใจให้มีโอกาสสำนึกความผิดแห่งตน ได้ชดเชยค่าเสียหายแก่บุคคลที่ตนไก้ตนลงมือทำร้าย ทั้งนี้ต้องได้รับโทษทางอาญาด้วยหากการกระทำนั้นเป็นการกระทำที่รุนแรงเกินกว่าที่กฎหมายฉบับนี้กำหนด

แต่ในปัจจุบันได้มีเนื่องจากพระราชบัญญัติดังกล่าวพบช่องว่างที่เป็นอุปสรรคในการปฏิบัติงานหลายอย่าง จึงได้มีการจัดทำร่างพระราชบัญญัติส่งเสริมการพัฒนาและคุ้มครองสถาบันครอบครัว พ.ศ. 2562 และได้ประกาศใช้ในราชกิจจานุเบกษาแล้ว เมื่อวันที่ 22 พฤษภาคม พ.ศ. 2562 เป็นพระราชบัญญัติส่งเสริมการพัฒนาและคุ้มครองสถาบันครอบครัว พ.ศ. 2562 และจะมีผลบังคับใช้ในวันที่ 20 สิงหาคม 2562

**สาระสำคัญของพระราชบัญญัติส่งเสริมการพัฒนาและคุ้มครองสถาบันครอบครัว พ.ศ. 2562**

“พระราชบัญญัติส่งเสริมการพัฒนาและคุ้มครองครอบครัว พ.ศ.2562 มีเจตนารมณ์ที่ต้องการจะปิดช่องว่างของ พระราชบัญญัติคุ้มครองผู้ถูกกระทำด้วยความรุนแรงในครอบครัว พ.ศ. 2550 โดย พรบ.ฉบับใหม่ ได้ยกเลิกความผิดฐานกระทำความรุนแรงในครอบครัวที่สามารถยอมความได้ แต่ให้มาใช้เป็นคดีอาญาและดำเนินการควบคู่ไปกับการคุ้มครองและปรับเปลี่ยนพฤติกรรม ซึ่งจะทำให้ผู้กระทำความรุนแรงในครอบครัวเกิดความเกรงกลัวและยับยั้งไม่กระทำผิดซ้ำ”


จากข้อมูลของ พม.ที่ผ่านสายด่วน 1,300 และ พมจ. พบว่าในปีที่ผ่านมาจะมีผู้ถูกกระทำความรุนแรง จำนวน 1,500 ราย เพศหญิงจะเป็นผู้ถูกกระทำความรุนแรงมากที่สุดถึง 80% พ.ร.บ.ฉบับดังกล่าวคือ จะมีกลไกการทำงานที่สะดวกรวดเร็ว โดยมีศูนย์ส่งเสริมและคุ้มครองครอบครัวในทุกพื้นที่ เป็นผู้ดำเนินงานในเรื่องดังกล่าวโดยตรง และประชาชนทุกคนที่พบเห็นเหตุการณ์กระทำความรุนแรงสามารถแจ้งกับเจ้าหน้าที่ที่ศูนย์ได้ทันที รวมทั้งผู้ที่ถูกกระทำความรุนแรงสามารถร้องขอความช่วยเหลือจากเจ้าหน้าที่ และยื่นขอความคุ้มครองจากศาลเยาวชนและครอบครัวได้ ส่วนผู้ที่กระทำความรุนแรง ทางเจ้าหน้าที่ตำรวจสามารถกล่าวโทษเป็นคดีอาญาได้ทันที และผู้กระทำความรุนแรงสามารถเข้ารับการปรับเปลี่ยนพฤติกรรม รวมทั้งจะมีศูนย์ส่งเสริมและคุ้มครองครอบครัวระดับตำบลที่จะเป็นการทำงานร่วมกันกับภาคเอกชนอีกกว่า 7,000 แห่งเข้าร่วมดำเนินการ ซึ่งขณะนี้อยู่ระหว่างการขึ้นทะเบียนให้ถูกต้องตามกฎหมาย (หนังสือพิมพ์ไทยโพสต์, 2562)

ประโยชน์ที่ประชาชนจะได้รับ คือ เมื่อร่างพระราชบัญญัติฉบับนี้มีผลใช้บังคับเป็นกฎหมาย แล้วจะมีการนำมาตรการทางสังคมเกี่ยวกับการส่งเสริมและพัฒนาครอบครัว การคุ้มครองป้องกัน และ การเยียวยาบำบัดพื้นฟู มาใช้ในการแก้ไขปัญหาที่เกิดขึ้นกับบุคคลในครอบครัว โดยแยกออกมาต่างหากจาก การใช้มาตรการทางอาญา นำไปสู่การป้องกันและแก้ไขปัญหาการใช้ความรุนแรงในครอบครัวได้อย่าง เหมาะสมและเป็นรูปธรรม และสอดคล้องกับหลักการคุ้มครองสิทธิของบุคคลในครอบครัว อันจะทำให้การ ใช้ความรุนแรงและการปฏิบัติโดยไม่เป็นธรรมในครอบครัวลดลง และผู้ถูกกระทำด้วยความรุนแรงใน ครอบครัวได้รับการบำบัดฟื้นฟู ซึ่งท้ายที่สุดในภาพรวมแล้วจะส่งผลดีต่อสังคมและประเทศชาติด้วยสถาบัน ครอบครัวเป็นรากฐานของสังคม (ข่าวสำนักงานคณะกรรมการกฤษฎีกา, 2561)

**สถิติความรุนแรงในครอบครัว**

เว็บไซต์แนวหน้า เผยสถิติความรุนแรงในครอบครัวพุ่งเกือบ 3,000 ราย จากข้อมูลของศูนย์พึ่งได้ ในโรงพยาบาลสังกัดกระทรวงสาธารณสุข พบว่าปี 2559 มีเด็กและสตรีถูกกระทำความรุนแรงเข้ารับบริการเฉลี่ยวันละ 55 ราย และปี 2560 เพิ่มขึ้นเป็นวันละ 58 ราย และจากรายงานของศูนย์ช่วยเหลือสังคม พม.พบว่า ปี 2560 มีผู้ถูกกระทำความรุนแรง 2,870 ราย เป็นความรุนแรงในครอบครัว 1,850 ราย หรือร้อยละ 64.46 และความรุนแรงนอกครอบครัว 1,020 ราย หรือร้อยละ 35.4 ซึ่งผู้ถูกกระทำความรุนแรงส่วนใหญ่เป็นสตรีและเด็ก (สสส., 2561)

จากสถิติข่าวความรุนแรงในครอบครัว จากหนังสือพิมพ์ 11 ฉบับ ปี 2561 พบว่า เพียงแค่ 7 เดือน (ม.ค.-ก.ค.) เกิดข่าวความรุนแรงในครอบครัวสูงถึง 367 ข่าว เป็นข่าวฆ่ากันตาย 242 ข่าว คิดเป็น 65.9% รองลงมา เป็นข่าวทำร้ายร่างกาย 84 ข่าว คิดเป็น 22.9% และข่าวฆ่าตัวตาย 41 ข่าว คิดเป็น 11.2% ทั้งนี้ยังพบว่า 94.9% ของผู้ที่พบเห็นเหตุความรุนแรงเลือกที่จะนิ่งเฉย ไม่เข้าไปช่วยเหลือ (Thai PBS, 2018)



**ภาพที่** 1 สถิติการรับเรื่องราวร้องทุกข์และขอความช่วยเหลือปัญหาต่างๆ

ตั้งแต่เดือน มกราคม-10 ธันวาคม2561

(ที่มา <https://www.facebook.com/pavenafoundation/>)

****

**ภาพที่** 2 กราฟแสดงสถิติเรื่องราวร้องทุกข์ 4 ประเภทสำคัญ พ.ศ. 2543 - 2561 สิ้นสุด 10 ธ.ค 61

(ที่มา <https://www.facebook.com/pavenafoundation/>)

ข้อมูลจากเฟซบุ๊ก มูลนิธิปวีณาหงสกุลเพื่อเด็กและสตรีแสดงให้เห็นถึงอัตราการเพิ่มขึ้นของปัญหาความรุนแรงในครอบครัว ในช่วง 5 ปีย้อนหลังมีจำนวนเพิ่มขึ้นอย่างต่อเนื่องและมากขึ้นในแต่ละปี โดยในปี 2561 สถิติปัญหาความรุนแรงในครอบครัวอยู่ที่ 2,650 (ดังภาพที่ 1) และในปัจจุบันปี 2562 ข่าวจากโทรทัศน์หรือสื่อต่างๆ ได้มีการเผยแพร่ข่าวความรุนแรงในครอบครัว ซึ่งยังไม่มีแนวโน้มที่ความรุนแรงจะลดลง ผู้เสียหายมีแนวโน้มเข้าสู่กระบวนการของตำรวจสูงขึ้น แต่จากการเฝ้าระวังพบว่าเหตุการณ์ความรุนแรงส่งผลกระทบต่อการใช้ชีวิต สภาวะทางจิตใจ หลายรายสูญเสียความเชื่อมั่นในตัวเอง โทษตัวเอง ทำร้ายตัวเอง รวมถึงทัศนคติที่ไม่ดีในการสร้างครอบครัวและการมีเพศสัมพันธ์ในอนาคต แต่สิ่งที่ยังเป็นปัญหาคือผู้เสียหายส่วนใหญ่ไม่กล้าเข้าสู่กระบวนการยุติธรรม เพราะอายและไม่กล้าเปิดเผย จึงเก็บความทุกข์ไว้เพียงลำพัง ซึ่งยิ่งทำให้ผู้กระทำย่ามใจและเกิดการกระทำซ้ำ ดังนั้นต้องทำให้ผู้กระทำได้รับการลงโทษที่เด็ดขาด ผู้เสียหายต้องได้รับทางเลือกที่เหมาะสม โดยต้องมีระบบดูแลที่ชัดเจน ไม่ว่าจะเป็นการได้รับคำปรึกษาที่เหมาะสมเพื่อให้ลดความหวาดกลัว ฟื้นฟูอารมณ์จิตใจนำพลังที่สูญเสียไปกลับคืนมา ซึ่งต้องมีทีมสหวิชาชีพ นักสังคมสงเคราะห์ นักจิตวิทยาที่เพียงพอ และต้องมีบริการองค์รวม เช่น ที่พักพิงชั่วคราวพื้นที่ปลอดภัย เป็นต้น

บท**สรุป**

ความรุนแรงในครอบครัวสะท้อนให้เห็นว่าส่วนใหญ่มีสาเหตุมาจาก ทัศนคติ ค่านิยม ความเชื่อที่ถูกถ่ายทอดมาทางวัฒนธรรม การปลูกฝังว่าฝ่ายชายคือผู้นำครอบรัวที่มีสิทธิในการตัดสินและใช้อำนาจในการแก้ปัญหาทุกอย่างและเกิดขึ้นได้กับบุคคลทุกเพศทุกวัย ซึ่งปัญหาความรุนแรงในครอบครัวยังถูกมองว่าเป็นเรื่องภายในครอบครัว ไม่ควรมีบุคคลภายนอกเข้าไปยุ่งเกี่ยว การบังคับใช้กฎหมายยังไม่เข้มงวดและเด็ดขาดมากพอ เพราะมองว่าเรื่องในครอบครัวสามารถยอมความและให้อภัยกันได้ และยังมีปัจจัยต่างๆที่มีความสัมพันธ์และทำให้เกิดปัญหา เช่น ปัจจัยส่วนบุคคล ภูมิหลังของครอบครัวผู้ใช้ความรุนแรง สารเสพติด สื่อต่างๆ รวมไปถึงการศึกษาและเศรษฐกิจเช่น การว่างงาน ล้วนเป็นสิ่งกระตุ้นให้เกิดความเครียดและนำไปสู่การใช้ความรุนแรงและส่งผลกระทบต่อผู้ใช้ความรุนแรงเอง ผู้ถูกกระทำ ครอบครัว และสังคม ทำให้เกิดปัญหาทางสุขภาพจิต ไม่สามารถใช้ชีวิตประจำวันได้อย่างปกติ และเกิดเป็นภาระของชุมชนและสังคม ในปัจจุบันสื่อจากโทรทัศน์ เช่น ละคร หรือข่าวต่างๆ สะท้อนให้เห็นถึงผู้กระทำความรุนแรงส่วนใหญ่เป็นผู้ชายยังมีวิธีคิดและทัศนคติแบบชายเป็นใหญ่ ตนเองมีอำนาจเหนือกว่า ใช้อำนาจแก่อีกฝ่ายได้จึงกระทำซ้ำๆ เห็นได้จากสถิติข้างต้นที่มีแนวโน้มสูงขึ้นในทุกๆปี แนวทางในการแก้ไขและป้องกันผู้เขียนขอเสนอแนะให้สร้างความรักความผูกพันกันในครอบครัวก่อนเป็นอันดับแรก เป็นการเพิ่มความอบอุ่นให้กับคนในครอบครัว และผู้ปกครองควรเป็นแบบอย่างที่ดีให้กับลูก ไม่ใช้ความรุนแรงในการแก้ปัญหา หากเกิดความเครียดควรหาทางออกและมีวิธีรับมือโดยไม่ไประบายความเครียดนั้นกับเด็ก และเมื่อเกิดความรุนแรงในครอบครัวควรปรึกษาเพื่อนที่ไว้ใจได้หรือแจ้งหน่วยงานภาครัฐหรือเอกชนที่เกี่ยวข้องเพื่อเข้าช่วยเหลือและแก้ไขปัญหาและฟื้นฟูสภาพจิตใจแก่ผู้ถูกกระทำให้เป็นปกติ

อีกหนึ่งเครื่องมือสำคัญในการช่วยแก้ปัญหาความรุนแรงคือ พระราชบัญญัติส่งเสริมการพัฒนาและคุ้มครองสถาบันครอบครัว พ.ศ. 2562 จะมีความสะดวกรวดเร็ว ประชาชนที่พบเห็บเหตุการณ์กระทำความรุนแรงสามารถแจ้งกับเจ้าที่ที่ศูนย์ได้ทันที แม้จะเป็นเรื่องส่วนบุคคลก็ตาม แต่สามารถส่งผลต่อชุมชนที่ตนอาศัยได้ จึงควรเข้าช่วยเหลือผู้ที่ตกอยู่ในสถานการณ์การใช้ความรุนแรง และพรบ.ฉบับนี้ได้ยกเลิกความผิดฐานกระทำความรุนแรงในครอบครัวที่สามารถยอมความได้ แสดงให้เห็นถึงความเข้มงวดของพรบ. และยังนำตัวผู้ใช้ความรุนแรงเข้ารับการปรับเปลี่ยนพฤติกรรม และคุ้มครองป้องกัน เยียวยา บำบัดฟื้นฟูผู้ถูกกระทำให้ใช้ชีวิตในสังคมได้อย่างเป็นปกติ และจัดให้มีการให้ความรู้เกี่ยวกับพรบ.ฉบับนี้แก่เด็กเยาวชนและชุมชนให้เข้าใจและสามารถนำไปปรับใช้ในชีวิตประจำวันได้

**บรรณานุกรม**

ข่าวสำนักงานคณะกรรมการกฤษฎีกา. (2561.) **ประโยชน์ที่ประชาชนจะได้รับจาก ร่างพระราชบัญญัติส่งเสริมการพัฒนาและคุ้มครองสถาบันครอบครัว พ.ศ. 2562***.* (ออนไลน์). สืบค้นจาก: <http://web.krisdika.go.th/data/outsitedata/cosok/file/14-1-61-3.pdf>.

บุญเสริม หุตะแพทย์, สุรพร เสี้ยนสาย และ สุจินดา ข้องม่วง. (2560). **การวิจัยและพัฒนาเพื่อเสริมสร้างสมรรถนะการปฏิบัติงานด้านความรุนแรงในครอบครัว. (ออนไลน์).** สืบค้นจาก: dric.nrct.go.th.

วิษณุ พงศ์พันธุ์อนุสร. (2556) **วิกฤตการณ์แก้ไขปัญหาความรุนแรงในครอบครัวด้วยพระราชบัญญัติคุ้มครองผู้ถูกกระทำด้วยความรุนแรงในครอบครัว พ.ศ.2550.** นครปฐม: มหาวิทยาลัยมหิดล.

หนังสือพิมพ์ไทยโพสต์. (2562). **พ.ร.บ.ส่งเสริมการพัฒนาและคุ้มครองสถาบันครอบครัว 62 รุกแก้ปัญหาความรุนแรงในครอบครัวสังคมไทย. (ออนไลน์).** สืบค้นจาก: <https://www>.ryt9.com/ s/tpd/3017331.

สราวุฒิ ปรีดากรณ์. (2558). **ผลกระทบจากอาชญากรรมคอมพิวเตอร์: ศึกษาเฉพาะกรณีการพนันทายผลฟุตบอลออนไลน์.** (การค้นคว้าอิสระดุษฎีบัณฑิตทางสังคมศาสตร์, มหาวิทยาลัยรามคำแหง).

สำนักพัฒนาระบบบริการสุขภาพ. (2550). **กลุ่มงานพัฒนาระบบบริการ. (ออนไลน์).** สืบค้นจาก: https://phdb.moph.go.th/phdb2017/site/index.php?p=4.

สสส. (2561). **สถิติ 'ความรุนแรงทางเพศ' ของไทยยังน่าห่วง. (ออนไลน์).** สืบค้นจาก[https://www.thaihealth.or.th/Content/45786-สถิติ%20’ความรุนแรงทางเพศ%20’ของไทยยังน่าห่วง.html?fbclid=IwAR2F7cAX9ZOK0ZDb94WUeDdt3hyBJMSVWHsZk4j-AcnHcC0wt2r-TnnuR4](https://www.thaihealth.or.th/Content/45786-สถิติ%20'ความรุนแรงทางเพศ%20'ของไทยยังน่าห่วง.html?fbclid=IwAR2F7cAX9ZOK0ZDb94WUeDdt3hyBJMSVWHsZk4j-AcnHcC0wt2r-TnnuR4).

เสนอ สุภาษิต. (2553). **การมีส่วนร่วมของประชาชนในการป้องกันและปราบปรามอาชญากรรมในเขตรับผิดชอบของสถานีตำรวจภูธรนางรอง จังหวัดบุรีรัมย์.** (ออนไลน์). สืบค้นจาก: file:///C:/Users/Administrator/Downloads/Sanoe%20Supasit.pdf.

อุทิศ สภาพ. (2560). **มาตรการหองกันและควบคุมอาชญากรรม ในเชิงปรัชญาอาชญาวิทยา. (ออนไลน์).** สืบค้นจาก: <https://www.matichon.co.th/columnists/news_697297>.

Thai PBS. (2018). **แนวโน้มความรุนแรงในครอบครัวเพิ่มสูง. (ออนไลน์).** สืบค้นจาก: <https://news.thaipbs.or.th/content/275162?fbclid=IwAR2F7cAX9ZOK0ZDb94WUeDdt3hyBJMSVWHsZk4_j-AcnHcC0wt2r-TnnuR4>.